b'\n_START_ARTICLE_\nSamostan Ljubostinja\n_START_SECTION_\nZgodovina\n_START_PARAGRAPH_\nSamostan se je gradil od leta 1388 do 1405. V samostanu sta pokopani kneginja Milica Hrebeljanovi\xc4\x87, \xc5\xbeena kneza Lazarja Hrebeljanovi\xc4\x87a, in nuna Jefimija, ena od \xc5\xa1tevilnih vdov v bitki na Kosovskem polju padlih srbskih plemi\xc4\x8dev, ki so od\xc5\xa1le v samostane. Ljubostija je \xc5\xbeenski samostan, v katerem biva in ga vzdr\xc5\xbeuje okoli petdeset nun. _NEWLINE_Med vstajo proti Osmanskemu cesarstvu v Ko\xc4\x8dini krajini so iz samostana Ljubostinja pozivali prebivalstvo k uporu. Po propadu vstaje so Osmani samostan po\xc5\xbegali in uni\xc4\x8dili ve\xc4\x8dino fresk. Med po\xc5\xbearom se je za ikonami odkril skrit prostor, v katerem je Milica skrila svoje zaklade. Med ukradenimi dragocenostmi je bila tudi krona kneza Lazarja, ki je zdaj v Carigradu.\n_START_SECTION_\nArhitektura in poslikave\n_START_PARAGRAPH_\nSamostan Ljubostinja ima kupolo in narteks. Zgrajen je v moravskem slogu iz obklesanega kamna, pro\xc4\x8delje pa je ometano z malto in poslikano, kot da je zgrajeno iz kamna in opeke. Gradil ge je mojster Rade Borovi\xc4\x87, katerega ime je zapisano na pragu prehoda iz narteksa v cerkveno ladjo. Poslikave so ohranjene samo delno. Naslikane so bile ob dveh prilo\xc5\xbenostih. V narteksu sta portreta kneza Lazarja in kneginje Milice, delo tiskarja Makarija. Med najpomembnej\xc5\xa1imi ohranjenimi slikami so "Veliki prazniki", "Pasijon" in  "\xc4\x8cude\xc5\xbei". Cerkev ima tudi dragocen ikonostas, ki ga je poslikal Nikola Markovi\xc4\x87 leta 1822._NEWLINE_Samostan Ljubostinja je bil leta 1979 razgla\xc5\xa1en za kulturni spomenik izjemnega pomena in je pod za\xc5\xa1\xc4\x8dito Republike Srbije.'